Sophie Løhde (V), 2008-04-04:
Der skal vist næppe herske nogen tvivl om, at hele spørgsmålet om at anvende lægeordineret heroin i behandlingen af stofmisbrugere har været genstand for en stor debat inden for såvel som uden for Folketingssalen.
Og på trods af, at vi jo i Venstre ofte får det skudt i skoene, måske lige med undtagelse af i dag, så har vi i Venstre ikke noget religiøst forhold til spørgsmålet om brugen af lægeordineret heroin.
Men det er korrekt, at vi i Venstre, ligesom den tidligere SR-regering gentagne gange gjorde det, har afvist at anvende lægeordineret heroin ved flere lejligheder.
Netop holdningen til, hvorvidt vi skulle give tilladelse eller ej til et i øvrigt ulovligt stof, har i Venstre altid været drevet af saglighed og af et åbent sind i forhold til at se på de nyeste internationale erfaringer kombineret med en skepsis foranlediget af det, der jo i sin tid fik et flertal i den danske ekspertgruppe på området til at afvise lægeordineret heroin som behandlingsmulighed.
Venstre har således hele vejen igennem været åben for at få ny viden frem, også selv om den måtte give anledning til, at vi skulle overveje spørgsmålet på ny.
Og netop det element var sådan set også bevæggrunden for, at den tidligere sundhedsminister allerede i foråret 2007 bad Sundhedsstyrelsen om at udarbejde en samlet sundhedsfaglig udredning på området, hvilket jo så som bekendt førte til Sundhedsstyrelsens udredning i efteråret 2007.
Man kunne derfor også opsummerende kort sige, at regeringen hele vejen har fulgt de spor, som har været lagt ud, alt imens vi hele tiden har sagt, at der ikke var nogen grund til at tage det her skridt, så længe der ikke var noget fagligt belæg herfor.
Det kom der så sidste år, og så står vi her i dag med udredningen i hånden og er nu klar til på et sagligt beslutningsgrundlag at tage det endelige skridt hen imod lægeordineret heroin.
Sundhedsstyrelsen konkluderer i sin udredning, at der kan være gode grunde til at indføre lægeordineret heroin som andenvalgsbehandling for stofmisbrugere, der vel at mærke ikke profiterer af førstevalgsbehandling, og som vel at mærke er i stand til at magte behandlingsformen, som jo bl.a. kræver, at stofmisbrugeren er i stand til at møde til behandling mindst to gange hver dag året rundt.
Men parallelt hermed anfører styrelsen også samtidig, at behandlingen med heroin er både dyr, kompleks og risikofyldt, og at denne behandlingsform ikke umiddelbart vil reducere antallet af narkorelaterede dødsfald.
Alt i alt kan vi derfor sige, at vi står med en udredning i hånden, som på den ene side giver os lægefaglig evidens for at igangsætte det her forslag om lægeordineret heroin, men på den anden side fortæller den her udredning os også, at selv om vi åbner op for at anvende lægeordineret heroin i behandlingen af stofmisbrugere, er det jo ikke sådan, at alle verdens problemer løses med den her beslutning.
I Venstre vil vi derfor også fremadrettet følge udviklingen meget tæt, og vi mener også, at det er vigtigt, at vi løbende følger op med en grundig evaluering af den nye indsats.
Udgangspunktet for Venstre er derfor fortsat ikke at deltage i en eller anden konkurrence om, hvem der kommer først med et specifikt synspunkt.
Vi mener derimod i Venstre, at vores opgave som politikere fortsat er at styrke det fælles ansvar for samfundets svageste og aldrig i panik ty til løsninger, der ikke er fagligt belæg for.
Jeg skal hermed med de faldne bemærkninger anbefale forslaget på vegne af Venstre, og vi ser frem til det videre udvalgsarbejde.